Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Miljøagentur for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Miljøagentur for regnskabsåret 2008,

der henviser til Revisionsrettens beretning om årsregnskabet for Det Europæiske Miljøagentur for regnskabsåret 2008, med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og til artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Europa-Parlamentets og Rådets forordning (EF) nr. 401/2009 af 23. april 2009 om Det Europæiske Miljøagentur og Det Europæiske Miljøoplysnings- og Miljøovervågningsnet [3], særlig artikel 13,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Miljø, Folkesundhed og Fødevaresikkerhed (A7-0092/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte decharge til Det Europæiske Miljøagenturs administrerende direktør for gennemførelsen af agenturets budget for regnskabsåret 2007 [5], og at Parlamentet i beslutningen med bemærkningerne til afgørelsen bl.a. noterede sig svagheder ved forvaltningen af tilskudsaftaler med europæiske temacentre og opfordrede agenturet til at sikre den fuldstændige overholdelse af reglerne for indgåelse af aftaler,

1. konstaterer, at agenturets driftsindtægter for 2008 beløb sig til 37100000 EUR inklusive fællesskabstilskuddet på 31700000 EUR; gør opmærksom på, at det er over 2000000 EUR mindre end beløbet på det almindelige budget for 2007; finder den samlede udnyttelse af forpligtelses- og betalingsbevillinger tilfredsstillende;

2. understreger agenturets rolle i evalueringen af gennemførelsen af EU’s miljølovgivning både i Unionen og i nabolandene;

Præstationer

3. bemærker de meget positive vigtigste resultater i den eksterne evaluering af EU's decentraliserede organer, som Kommissionen foretog i 2009; lykønsker især agenturet med opbygningen af et veludviklet aktivitetsbaseret forvaltningssystem, et flerårigt arbejdsprogram, et præstationsmålingssystem (balanced scorecard) med indikatorer og et integreret forvaltningskontrolsystem, der alle bidrager til en effektiv forvaltning af agenturet;

4. bemærker, at en anden uafhængig, ekstern evaluering af agenturets femårige strategi 2004-2008 også har påvist dets effektivitet mht. at opnå sine mål og tilfredsstille sine modtagere;

5. opfordrer agenturet til fortsat regelmæssigt (dvs. hvert femte år) at få foretaget en uafhængig, ekstern evaluering på basis af grundforordningen og de arbejdsprogrammer, bestyrelsen har vedtaget; opfordrer derfor agenturet til at underrette dechargemyndigheden om udviklingen i den næste eksterne evaluering vedrørende perioden 2009-2013;

6. opfordrer agenturet til i en oversigt, der vedføjes næste beretning fra Revisionsretten, at foretage en sammenligning mellem de tiltag, der er blevet gennemført i det regnskabsår, der er under dechargebehandling, og de tiltag, der er gennemført i det forudgående regnskabsår, således at dechargemyndigheden bedre kan vurdere agenturets præstationer fra år til år;

7. noterer sig bemærkningen fra Revisionsretten, der med hensyn til tilskudsaftalerne kræver, at den tid, partnerne tager betaling for, skal fremgå klarere; understreger, at modtagerne for at mindske risikoen for uretmæssige betalinger skal have klarere instrukser om beregningen af satser, og at der skal være en klar forbindelse mellem de omkostninger, der skal afholdes, og de anslåede omkostninger i gennemførelsesplanerne;

Leasing

8. noterer sig Revisionsrettens observation, ifølge hvilken der skulle have været indledt en udbudsprocedure for licitationen af ombygningen af de lokaler, som agenturet lejer, i stedet for at agenturet dækkede omkostningerne ved arbejdet, der blev udført af et firma, som bygningens ejere havde valgt;

Intern revision

9. medgiver, at agenturet har gennemført ni ud af den interne revisionstjenestes 27 henstillinger siden 2006; påpeger, at blandt de 17, der endnu ikke er gennemført, betragtes fem som "meget vigtige" og berører forvaltningen af tilskud (hvad angår indførelse af finansielle kredsløb, fremme af stedlig kontrol/verifikation af tilskud samt overvågning af og opfølgning på gennemførelsen af tilskud) og gennemførelsen af de interne kontrolstandarder (hvad angår fastsættelse af følsomme funktioner og forbedring af regnskabssystemet);

10. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstation, økonomisk forvaltning og kontrol med agenturer.

[1] EUT C 304 af 15.12.2009, s. 60.

[2] EFT L 248 af 16.9.2002, s. 1.

[3] EUT L 126 af 21.5.2009, s. 13.

[4] EFT L 357 af 31.12.2002, s. 72.

[5] EUT L 255 af 26.9.2009, s. 180.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------